Diari Oficial de la Generalitat Valenciana


Sumari del DOGV 7786, del 19-05-2016 (2016/3509)

ORDRE 12/2016, de 13 de maig, de la Vicepresidència i Conselleria d'Igualtat i Polítiques Inclusives, per la qual es regulen les bases per a la concessió de les subvencions per al desenvolupament de programes d'atenció de necessitats i inclusió social a menors i les seues famílies en període estival i es fa pública la convocatòria per a l'exercici de 2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/05/13/12/dof/vci/html**

### Dades del document

Número de DOGV
:   7786

Data del DOGV
:   19-05-2016

Secció del DOGV
:   I. DISPOSICIONS GENERALS

Número del document
:   2016/3509


Data del document
:   13-05-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 12/2016, de 13 de maig, de la Vicepresidència i Conselleria d'Igualtat i Polítiques Inclusives, per la qual es regulen les bases per a la concessió de les subvencions per al desenvolupament de programes d'atenció de necessitats i inclusió social a menors i les seues famílies en període estival i es fa pública la convocatòria per a l'exercici de 2016. [2016/3509]  
Índex  
  
Preàmbul  
Bases reguladores  
Article 1. Objecte  
Article 2. Requisits dels beneficiaris  
Article 3. Criteris objectius d'atorgament de la subvenció  
Article 4. Subcontractació de les activitats subvencionades  
Article 5. Ordenació i instrucció de l'expedient  
Article 6. Comissió de valoració, proposta i resolució  
Article 7. Obligacions dels ajuntaments  
Article 8. Pagament de la subvenció  
Article 9. Termini i forma de justificació  
Article 10. Pla de control  
Article 11. Reintegrament i minoració de la subvenció  
Article 12. Règim sancionador  
Convocatòria  
Primera. Convocatòria  
Segona. Finançament i règim de lliurament  
Tercera. Objecte i condicions de la concessió de la subvenció  
Quarta. Forma i termini en què s'han de presentar les sol·licituds  
Cinquena. Resolució i notificació  
Sisena. Documentació que s'ha d'adjuntar a la sol·licitud  
Setena. Recursos  
Disposició addicional única. Habilitació  
Disposició final única. Entrada en vigor  
  
  
PREÀMBUL  
  
Un dels principis rectors recollit a l'article 39 de la Constitució és l'obligació dels poders públics d'assegurar la protecció dels menors i el respecte i observança als acords internacionals que vetllen pels seus drets.  
La Generalitat té competència exclusiva en matèria de serveis socials, d'acord amb l'article 49.1, apartat 24a de l'Estatut d'Autonomia de la Comunitat Valenciana. La Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana, i també la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, estableixen l'obligació dels poders públics de garantir la prevenció i l'eliminació de qualsevol causa de marginació o desigualtat social, especialment en els col·lectius més vulnerables, com són els xiquets i les xiquetes.  
D'acord amb el Pla Nacional d'Inclusió Social 2013-2016, el Ministeri de Sanitat, Serveis Socials i Igualtat dota anualment amb crèdits, entre d'altres, la lluita contra la pobresa infantil, amb la finalitat de finançar projectes d'intervenció social que es desenvolupen amb famílies o unitats de convivència en situació de privació material severa a fi de reduir l'empobriment infantil, tot això vinculat a la Recomanació de la Comissió Europea de 20 de febrer de 2013.  
  
Com a resposta a tot això i per assegurar la protecció dels menors i especialment d'aquells en risc d'exclusió, la Conselleria d'Igualtat i Polítiques Inclusives disposa a través de la present ordre, la regulació de subvencions destinades a finançar als ajuntaments programes d'atenció a menors pertanyents a famílies o unitats de convivència en situació de privació material severa, amb el doble objectiu, d'una banda garantir l'alimentació a menors de famílies que es troben amb grans dificultats de fer front a aquesta necessitat, a més de oferir activitats de oci i temps lliure a aquests nens i nenes, i de l'altra, afavorir la conciliació de la vida familiar i laboral, permetent als pares i a les mares acudir a la seua activitat laboral o destinar temps a la recerca de feina.  
  
En aquesta ordre es regulen les bases per a la concessió de les subvencions i la convocatòria per a l'exercici 2016, d'acord amb l'article 164 de la Llei 1/2015, de 6 de febrer de la Generalitat, d'Hisenda Pública, del Sector Públic Instrumental i de Subvencions (en avant Llei 1/2015), atés que la subvenció dels projectes d'empobriment infantil s'emmarquen dins del Pla Nacional d'Inclusió Social la vigència del qual finalitza en l'exercici de 2016.  
De conformitat amb el que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, es fa constar que les subvencions de la present ordre no estan subjectes a la notificació establida en l'article 108 del Tractat de Funcionament de la Unió Europea, ja que no es compleixen tots els requisits de l'article 107.1 del mateix tractat.  
Per tot això, en virtut de la competència atribuïda per l'article 165.1 de la Llei 1/2015, i el Decret 152/2015, de 22 de setembre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, d'acord el Consell Jurídic Consultiu,  
  
  
ORDENE  
Bases reguladores  
  
Article 1. Objecte  
Aquestes bases tenen per objecte regular la concessió de les subvencions destinades a programes d'atenció a menors pertanyents a famílies o unitats de convivència en situació de privació material, mitjançant l'oferta d'activitats en període estival, que integrin l'atenció de necessitats d'alimentació d'aquests menors amb activitats d'oci i temps lliure, i que contribueixin a facilitar la conciliació laboral o, si escau, proporcionar a la família un temps que afavorisca la recerca i ocupació en activitats formatives i ocupacionals, programes que comportaran un seguiment i avaluació dels serveis socials municipals.  
  
Aquestes subvencions són compatibles amb altres subvencions, ajudes, ingressos o recursos que puguen concedir amb la mateixa finalitat qualssevol administracions o ens públics o privats, nacionals, de la Unió Europea o d'organismes internacionals, sempre que l'import no supere el cost de la activitat subvencionada.  
  
Article 2. Requisits dels beneficiaris  
Podran sol·licitar les subvencions regulades en les presents bases els ajuntaments de la Comunitat Valenciana que realitzen un programa d'atenció de necessitats i inclusió social a menors i les seues famílies, de 20 o més menors.  
Els programes d'atenció de necessitats i inclusió social a menors i les seues famílies que es presenten per a ser subvencionats es poden concedir pels conceptes següents:  
a) Atenció de necessitats bàsiques d'alimentació.  
b) Atenció d'activitats complementàries de lleure, socials, culturals, recreatives, cíviques i educatives.  
L'atenció de necessitats bàsiques d'alimentació serà requisit necessari per accedir a aquestes subvencions.  
Les subvencions es concediran per al seu gaudi durant el període que es determine en la convocatòria en la qual s'haurà de fixar el cost de cada concepte a subvencionar.  
  
Article 3. Criteris objectius d'atorgament de la subvenció  
1. En el supòsit que la dotació econòmica destinada a aquestes subvencions siga igual o superior a les quanties sol·licitades pels ajuntaments es distribuirà d'acord amb aquestes.  
2. En el cas que les quantitats sol·licitades siguen majors a la quantitat disponible en l'exercici pressupostari s'ha de minorar cadascuna d'aquestes de forma proporcional, mantenint com a mínim un nombre de 20 menors per municipi.  
3. Cada ajuntament subvencionat, en funció de la quantia assignada, després de l'informe social realitzat pels Serveis Socials, prioritzarà els menors pertanyents a unitats econòmiques de convivència que es troben en situació de major risc d'exclusió social.  
  
Els menors que participen en el programa hauran d'estar en la següents situacions:  
a) Que durant l'exercici de concessió de la subvenció tinguen entre 3 i 18 anys, ambdues edats incloses.  
b) Veïnatge administratiu en un municipi de la Comunitat Valenciana.  
c) Que pertanyen a unitats familiars de convivència, que en el moment de la valoració de la necessitat no superen la quantia mensual de l'indicador públic de renda d'efectes múltiples (IPREM).  
Es considera, als efectes d'aquesta ordre, unitat familiar de convivència la formada pel menor convivent amb altres persones unides amb aquest per llaços de parentiu, per consanguinitat, per adopció i afinitat, fins al segon grau inclusivament.  
Els menors que complint les situacions assenyalades estiguen en acolliment en família extensa, reunida o educadora, de la mateixa manera que els fills i les filles menors d'aquestes famílies, es consideraran amb dret a participar en el programa, sense que s'hi aplique la condició de l'apartat c anterior.  
  
Article 4. Subcontractació de les activitats subvencionades  
La subcontractació es regirà pels procediments que estableix l'article 29 de la Llei 38/2003, de 17 de novembre, General de Subvencions (en avant Llei 38/2003), i en tot cas, d'acord amb els següents criteris:  
  
- Els ajuntaments podran subcontractar totalment o parcialment l'activitat subvencionada, d'acord amb el que disposa l'esmentat article 29 de la Llei 38/2003.  
- Les persones contractistes estan obligades només davant l'ajuntament, que assumirà la total responsabilitat de l'activitat subvencionada per l'Administració autonòmica.  
- No s'entendrà com a subcontractació les actuacions realitzades per voluntaris, sempre que aquestes estiguen establides en el programa sol·licitat.  
  
Article 5. Ordenació i instrucció de l'expedient  
1. L'ordenació i instrucció del procediment és competència de cadascuna de les direccions territorials de la conselleria competent en matèria d'inclusió social.  
2. Rebudes les sol·licituds, en el model i termini establit en la convocatòria, la secció que corresponga segons l'organització interna de la direcció territorial de la conselleria competent en matèria d'inclusió social, les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
3. Quan la sol·licitud no complisca els requisits exigits o no s'hi adjunte la documentació que siga exigible d'acord amb aquesta ordre, es notificarà a l'entitat interessada la causa que impedeix la continuació del procediment i se li requerirà perquè, en el termini de 10 dies, esmene la falta o adjunte els documents preceptius, amb indicació que si així no ho fa així, es considerarà que desisteix de la seua petició, amb resolució prèvia, que haurà de ser dictada en els termes que determina la legislació de procediment administratiu comú.  
4. Es remetrà a la direcció general competent en matèria d'inclusió social, respecte de cada expedient:  
- Còpia completa de l'expedient.  
- Informe tècnic de la sol·licitud.  
- Document que continga el número d'expedient i la versió que s'ha assignat a les seues dades bancàries en la comptabilitat de la Generalitat.  
  
- Informe, com a òrgan instructor, en el qual conste que de la informació que hi ha en el seu poder, es dedueix que els beneficiaris compleixen tots els requisits necessaris per accedir a les subvencions, d'acord amb la legalitat vigent.  
- Certificats telemàtics que l'entitat està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social.  
  
Article 6. Comissió de valoració, proposta i resolució  
1. Es delega en la persona titular de la direcció general competent en matèria d'inclusió social la resolució de les sol·licituds que es presenten a l'empara de la convocatòria de les subvencions regulades en les presents bases.  
2. Havent rebut l'expedient a la direcció general, s'avaluarà per la comissió de valoració que es constituirà a aquest efecte.  
3. La comissió de valoració estarà composta per:  
a) President/a: la persona titular de la direcció general competent en matèria d'inclusió social o persona que la substituïsca.  
b) Vocals:  
b.1) La persona titular de la subdirecció general competent en matèria d'inclusió social o persona que la substituïsca.  
b.2) La persona titular del servei competent en matèria d'inclusió social o persona que la substituïsca.  
b.3) La persona titular del servei competent en matèria d'integració de persones immigrants o persona que la substituïsca.  
b.4) Un/a tècnic/a designat/ada per la direcció general competent en matèria d'exclusió social, que exercirà les funcions de secretari/ària.  
4. A l'esmentada comissió de valoració podrà convocar al personal gestor de les subvencions de les direccions territorials que s'estime procedent.  
5. La comissió de valoració elaborarà les propostes de concessió o denegació de les subvencions per compliment dels requisits per a la presentació a aquestes, que seran elevades a la persona titular de la direcció general perquè resolga com considere convenient.  
  
Article 7. Obligacions dels ajuntaments  
1. Els sol·licitants han de complir, amb caràcter general, amb els requisits establits en la Llei 38/2003 i de forma específica no han d'estar sotmeses a les prohibicions que s'estableixen en l'article 13, apartats 2 i 3, de la Llei 38/2003 per obtenir la condició de beneficiari de subvencions, i de forma expressa:  
1.1. De col·laboració amb la Generalitat:  
a) Donar adequada publicitat al caràcter públic de finançament de les actuacions subvencionades, fent constar explícitament, quan se'n faca difusió, que estan subvencionades per la conselleria i pel ministeri competents en matèria d'inclusió social, amb la denominació que corresponga en l'exercici subvencionat, i informant d'aquesta circumstància a les persones usuàries. De la mateixa manera, es farà servir aquesta expressió en els documents i oficis que s'utilitzen en el desenvolupament del programa subvencionat.  
b) Emplenar els documents necessaris que es requerisquen per a la tramitació o justificació, que seran sol·licitats per l'Administració autonòmica.  
c) Fer el seguiment i avaluació pels serveis socials municipals dels menors i les seues famílies, beneficiaris del programa.  
1.2. De justificació del desenvolupament de l'activitat:  
a) Justificar el compliment dels requisits i condicions, la realització de l'activitat i el compliment de la finalitat de les subvencions concedides, en el termini màxim establit en la present ordre, o en les normes que siguen aplicables. L'obligació de justificació econòmica ha d'estar referida a la part objecte de finançament a través d'aquesta ordre.  
  
b) Els menús seguiran les pautes recollides en la Guia dels menús en els menjadors escolars elaborada conjuntament per les conselleries competents en matèria d'educació i sanitat de la Generalitat.  
Així mateix, es respectarà la diversitat cultural i religiosa dels menors i les seues famílies en relació amb l'alimentació i les possibles característiques especials de salut dels menors.  
c) Sotmetre's a les actuacions de comprovació respecte de l'actuació subvencionada, facilitant la inspecció, el control i el seguiment per part de la conselleria i, en particular, per la direcció general competent en matèria d'inclusió social, o de les seues unitats administratives dependents, amb per tal de conéixer qualsevol aspecte de l'activitat objecte de la subvenció.  
Sense perjudici de la confidencialitat exigible, es presentarà la informació econòmica, fiscal, laboral, tècnica, o de qualsevol tipus, que els siga sol·licitada, sempre que tinga per objecte justificar el compliment dels requisits i les condicions necessaris per a la concessió de la subvenció, la realització de les activitats, l'adopció del comportament que justifica el seu lliurament, la correcta aplicació de la suma lliurada a la finalitat prevista, o la quantia de la despesa efectuada de la subvenció concedida.  
1.3. Financeres:  
a) Atendre els pagaments de les obligacions que es contrauen.  
b) Reintegrar els fons percebuts, en els supòsits i condicions determinats en l'article 37 de la Llei 38/2003.  
c) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte d'actuacions de comprovació i control.  
d) Sotmetre's a les actuacions de control financer que corresponen a la Intervenció General en relació amb la subvenció concedida.  
2. L'incompliment d'alguna d'aquestes obligacions podrà donar lloc al desistiment sense efecte de la resolució de concessió de la subvenció o la minoració de la quantia concedida i, si escau, se sol·licitarà el reintegrament, total o parcial, de les quantitats percebudes, i també a l'exigència de l'interès de demora des del moment del pagament de la subvenció.  
  
Article 8. Pagament de la subvenció  
1. El règim de pagaments és el que estableix l'article 171 de la Llei 1/2015, llevat que s'establisca un règim específic en la llei de pressupostos anual, que es concretarà en la convocatòria.  
2. No obstant això, amb caràcter previ al pagament de la subvenció el beneficiari haurà de trobar-se al corrent en el compliment d'obligacions tributàries i davant la Seguretat Social i aportar declaració responsable de no ser deutor/a per resolució de procediment de reintegrament de subvencions.  
3. Serà requisit de pagament de les subvencions, el compliment de l'obligació de rendició de comptes anuals davant la Sindicatura de Comptes, de conformitat amb l'article 199.4 de la Llei 8/2010, de 23 de juny, de la Generalitat, de Règim local de la Comunitat Valenciana. Aquest requisit es considera acomplert si l'entitat local figura en la certificació que publica mensualment en la seua pàgina web la Sindicatura de Comptes. A aquests efectes, la direcció territorial corresponent prèviament al pagament, comprovarà si l'entitat local figura en aquest certificat, i en cas contrari requerirà a aquesta entitat local que acredite el compliment de l'obligació.  
  
Article 9. Termini i forma de justificació  
1. La justificació de la despesa de les subvencions que es concedisquen a l'empara d'aquesta ordre s'ha de referir com a mínim a la subvenció concedida.  
L'esmentada justificació es correspondrà sempre amb el contingut del programa subvencionat, i no seran admissibles despeses d'actuacions que no estiguen específicament establides en la descripció d'aquell. La justificació per un import menor a aquest cost farà que es minore proporcionalment la subvenció concedida.  
2. La forma de justificació es realitzarà mitjançant la presentació, per part de l'ajuntament beneficiari, davant la corresponent direcció territorial de la conselleria, d'un certificat d'obligació contreta o reconeguda, o de pagament ordenat, segons model disposat per la conselleria. El termini màxim per justificar es determinarà en la convocatòria.  
  
3. L'entitat ha de conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
  
  
Article 10. Pla de control  
Durant l'execució de l'activitat subvencionada es durà a terme un pla de control realitzat per part de la conselleria competent en matèria d'inclusió social consistent en visites, per part de personal funcionari de la conselleria, amb elecció aleatòria, a ajuntaments per a la comprovació material de la realització efectiva de l'activitat subvencionada, que supose almenys una cinquena part de la quantitat total de la línia subvencionada.  
  
Article 11. Reintegrament i minoració de la subvenció  
1. És procedent el reintegrament de les subvencions concedides o la seua minoració, amb reemborsament de les quantitats percebudes i l'exigència dels interessos de demora des del moment del pagament de la subvenció, per incompliment de les obligacions i requisits que s'estableixen en la present ordre i també en els supòsits de causes de reintegrament que estableix l'article 37 de la Llei 38/2003.  
2. La tramitació del procediment que es realitzarà a través de les direccions territorials, ha de garantir l'audiència a l'interessat.  
3. El termini màxim per resoldre i notificar la resolució procedent serà de 12 mesos a comptar de l'inici de l'expedient de desistiment sense efectes o de minoració.  
  
Article 12. Règim sancionador  
El règim sancionador, l'aplicarà la Comissió d'Infraccions Administratives creada en la normativa bàsica estatal a aquells subjectes que en siguen responsables, i es regeix pel que disposa el capítol IV del títol X de la Llei 1/2015.  
  
  
Convocatòria de subvencions per al desenvolupament de programes d'atenció de necessitats i inclusió social a menors i les seues famílies en període estival per a l'exercici 2016  
  
Primera. convocatòria  
Es convoquen subvencions, en el exercici 2016, per al desenvolupament de programes d'atenció de necessitats i inclusió social a menors i les seues famílies en període estival que es regeix pel que disposen les bases establides en aquesta ordre.  
A aquesta convocatòria s'adjunten els models de sol·licitud (annex I), model d'autorització de consulta telemàtica de dades per a beques, ajuts, premis i subvencions (annex II), model de domiciliació bancària (annex III) i model de justificació (annex IV).  
  
Segona. Finançament i règim de lliurament  
Les subvencions establides en la present convocatòria es pagaran a càrrec del capítol IV del Pressupost de la Generalitat per a l'exercici 2016, programa pressupostari 16.02.02. 313.50.4, Inclusió Social, línia S6594, per un import màxim d'1.264.912,50 euros.  
Per al lliurament d'aquestes subvencions s'aplicarà el règim específic contemplat en l'article 34.1, lletra b, de la Llei 11/2015, de 29 de desembre, de Pressupostos de la Generalitat per a l'exercici 2016, que es concreta en:  
- Un 70 % de l'import concedit amb la resolució de la subvenció.  
  
- El 30 % restant es lliurarà després de l'aportació i comprovació de l'efectiva i correcta aplicació del total de l'import subvencionat.  
- El termini màxim de presentació de la justificació de la totalitat de la quantia subvencionada finalitzarà el dia 31 d'octubre de 2016.  
  
Tercera. Objecte i condicions de la concessió de la subvenció  
1. Les subvencions es poden concedir pels conceptes següents:  
  
a) Atenció de necessitats bàsiques d'alimentació.  
b) Atenció d'activitats complementàries de lleure, socials, culturals, recreatives, cíviques i educatives.  
Les dues subvencions es concediran per al seu gaudi durant el període de juliol i agost de l'any 2016, de dilluns a divendres, excepte festius.  
  
2. L'atenció de necessitats bàsiques d'alimentació serà requisit necessari per accedir a aquestes subvencions.  
3. La subvenció econòmica a què es refereix la present convocatòria es concretarà en:  
a) Per a l'atenció de les necessitats bàsiques d'alimentació detall i dia: una quantia màxima de 5,50 euros, on necessàriament s'haurà d'incloure un àpat principal i, almenys, un d'addicional (esmorzar i/o berenar i/o sopar).  
b) L'anterior import s'incrementarà en una quantia màxima de 3 euros per les activitats complementàries que es poden realitzar en jornada de matí o en jornada de vesprada.  
4. La quantia màxima de la subvenció no podrà ser superior a 8,50 euros per menor i dia.  
  
Quarta. Forma i termini en què s'han de presentar les sol·licituds  
1. Les sol·licituds s'han de presentar formalitzades com cal i subscrites per qui exercisca la representació legal de l'ajuntament, segons el model que corresponga dels que figuren en els annexos d'aquesta ordre. Només es podrà presentar una sol·licitud per cada ajuntament.  
2. El model de sol·licitud conté la declaració responsable del sol·licitant en la qual es fa constar que no està incurs en cap prohibició per obtenir la condició de beneficiari, assenyalades en l'article 13 de la Llei 38/2003, i que ha complert amb la obligació del reintegrament de subvencions que, si és el cas, se li hagueren exigit.  
3. Els models de sol·licitud es trobaran a disposició dels sol·licitants al portal de la Generalitat www.gva.es accedint a l'apartat «Guia Prop», «Tràmits i serveis».  
4. El termini de presentació de sol·licituds serà de 10 dies hàbils a comptar des de l'endemà de la publicació d'aquesta ordre en el Diari Oficial de la Comunitat Valenciana.  
5. Les sol·licituds s'han de presentar, juntament amb la documentació requerida, en els registres d'entrada de les direccions territorials de la conselleria, sense perjudici de poder presentar-se d'acord amb el que estableix la legislació de procediment administratiu comú.  
6. La sol·licitud de la subvenció suposa l'acceptació de les bases de la convocatòria.  
  
Cinquena. Resolució i notificació  
1. Es delega en la persona titular de la Direcció General d'Inclusió Social la resolució de les sol·licituds que es presenten a l'empara de la convocatòria de les subvencions regulades en la present ordre.  
2. El termini màxim per a resoldre, notificar o publicar la resolució serà de tres mesos a comptar des de l'endemà de la publicació d'aquesta ordre.  
3. Havent transcorregut el termini abans esmentat sense que s'haja notificat o publicat la resolució, els interessats podran entendre desestimades les seues sol·licituds per silenci administratiu.  
4. La resolució per la qual es concedisquen o deneguen les subvencions es publicarà en el Diari Oficial de la Comunitat Valenciana i en la pàgina web de la Direcció General d'Inclusió Social, d'acord amb la legislació de procediment administratiu comú.  
  
Sisena. Documentació que ha d'acompanyar la sol·licitud  
1. La documentació presentada serà original o còpia compulsada per la secretaria del mateix ajuntament.  
2. La documentació a presentar, juntament amb la sol·licitud que conté la descripció del projecte (annex I) correctament emplenada i signada per un representant autoritzat escaientment per a això, serà la següent:  
a) Model de domiciliació bancària (annex III), que servirà per a acreditar la titularitat del compte a través de la qual el beneficiari desitja percebre la subvenció, en el cas de ser nou perceptor o modificació del compte bancari.  
b) Amb la sol·licitud d'aquesta convocatòria, s'haurà d'adjuntar el model d'autorització de consulta telemàtica de dades per a ajudes i subvencions de la Conselleria d'Igualtat i Polítiques Inclusives (annex II). La no-autorització suposarà que l'interessat haurà d'aportar, juntament amb la sol·licitud, els corresponents certificats emesos per l'Agència Estatal d'Administració Tributària, la Conselleria d'Hisenda i Model Econòmic i la Tresoreria de la Seguretat Social, expressius d'estar al corrent en el compliment de les obligacions tributàries i amb la Seguretat Social.  
  
Setena. Recursos  
Contra aquesta convocatòria es podrà interposar potestativament un recurs de reposició davant del mateix òrgan que l'ha dictat, en el termini d'un mes a comptar des de l'endemà de la publicació, de conformitat amb la legislació de procediment administratiu comú, o bé es pot interposar directament recurs un contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa; tot això sense perjudici que es puga interposar qualsevol altre recurs que s'estime pertinent.  
  
  
DISPOSICIÓ ADDICIONAL  
  
Única. Habilitació  
S'autoritza la persona titular de la direcció general amb competències en matèria d'inclusió social perquè, en l'àmbit de les seues competències, adopte les mesures necessàries per a l'aplicació d'aquesta ordre.  
  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la seua publicació al Diari Oficial de la Comunitat Valenciana.  
  
València, 13 de maig de 2016  
  
La vicepresidenta del Consell   
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI